##### N Á R O D N Á R A D A S L O V E N S K E J R E P U B L I K Y

# IV. volebné obdobie

## N á v r h

**ZÁKON**

**z .....................2007**

ktorým sa mení zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 131/2002 Z. z. v znení zákona č. 209/2002 Z. z., zákona č. 401/2002 Z. z., zákona č. 442/2003 Z. z., zákona č. 528/2003 Z. z., zákona č. 465/2003 Z. z., zákona č. 528/2003 Z. z., zákona č. 365/2004 Z. z., zákona č. 455/2004 Z. z., zákona č. 523/2004 Z. z., zákona č. 578/2004 Z. z., zákona č. 5/2005 Z. z., zákona č. 332/2005 Z. z. a  zákona č. 363/2007 Z. z. sa mení takto:

1. V § 74 sa vypúšťa odsek 3.

2. V § 113a ods. 6 sa vypúšťa prvá veta.

Čl. II

Tento zákon nadobúda účinnosť 1. marca 2008.

Dôvodová správa

A. Všeobecná časť

Účelom návrhu zákona, ktorým sa mení zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, je zjednotiť aplikáciu zákona v praxi a odstrániť pochybnosti, ktoré sa objavili po prijatí ostatnej novely dotknutého zákona. Platnosť ustanovenia § 74 ods. 3 o rozsahu týždenného pracovného času zamestnancov vysokých škôl (najviac 58 hodín) skončila podľa prechodného ustanovenia § 113 ods. 6 nadobudnutím platnosti zmluvy o pristúpení Slovenskej republiky do Európskej únie, čiže 1. mája 2004.

Ostatná novela zákona o vysokých školách (zákon č. 363/2007 Z. z.) v 194. bode vypustila z § 113 odsek 6. Ponechala však v zákone neplatné (skonzumované) ustanovenie § 74 ods. 3, čím v radoch odbornej verejnosti spôsobila právnu neistotu pri výklade a aplikácii konkrétneho ustanovenia v praxi.

Účelom prechodných ustanovení je upraviť vplyv navrhovaného zákona na právne vzťahy upravené doterajším zákonom, prípadne časovo obmedziť platnosť niektorých ustanovení zákona. Po splnení svojej tranzitórnej funkcie sa stávajú obsolétne, nestrácajú však platnosť a účinnosť. Zrušenie konkrétneho prechodného ustanovenia (§ 113 ods. 6) v dotknutom zákone neznamená obnovenie platnosti ustanovenia (§ 74 ods. 3).

V dôsledku uvedeného a v záujme čistoty právneho predpisu je treba vypustiť neplatné ustanovenie zo zákona.

Návrh zákona je v súlade s Ústavou Slovenskej republiky, zákonmi a medzinárodnými zmluvami, ktorými je Slovenská republika viazaná.

**DOLOŽKA ZLUČITEĽNOSTI**

**návrhu zákona**

**s právom Európskych spoločenstiev a právom Európskej únie**

1. **Predkladateľ zákona:**  Mojmír Mamojka, poslanec Národnej rady

Slovenskej republiky

1. **Názov návrhu zákona:** návrh zákona, ktorým sa mení zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov

**3. V práve ES a EÚ problematika návrhu zákona:** je upravená v čl. 149 Zmluvy o založení Európskeho spoločenstva v znení jej neskorších zmien a doplnení

**4. Záväzky Slovenskej republiky vo vzťahu k ES a EÚ:**

- z Aktu o podmienkach pristúpenia SR k EÚ nevyplývajú v tejto oblasti žiadne prechodné obdobia,

- proti SR sa ohľadne upravovanej problematiky nevedie konanie podľa čl. 226 až 228 Zmluvy o založení ES z dôvodu porušenia povinností členského štátu vyplývajúcich mu z uvedenej zmluvy.

**5. Charakteristika právnych noriem Európskej únie, ktorými je upravená**

**problematika návrhu zákona:**

V čl. 149 Zmluvy o založení Európskeho spoločenstva je upravené, že ES prispieva k rozvoju kvalitného vzdelávania a odborného vzdelávania podporovaním spolupráce medzi členskými štátmi, a ak je to potrebné, aj podporovaním a doplňovaním činnosti členských štátov pri plnom rešpektovaní ich zodpovednosti za obsah výučby a organizáciu vzdelávacích systémov a za ich kultúrnu a jazykovú rozmanitosť.

**6. Vyjadrenie stupňa zlučiteľnosti s právom Európskej únie:**

Keďže upravovaná problematika nie je priamo upravená, stupeň zlučiteľnosti s právom ES a EÚ sa nevyjadruje.

**Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie**

**1.** Návrh zákona nebude mať dopad na štátny rozpočet, rozpočty obcí a vyšších územných celkov.

**2.** Návrh zákona nebude mať finančný dopad na obyvateľov a hospodárenie podnikateľskej sféry a iných právnických osôb.

**3.** Návrh zákona nebude mať vplyv na životné prostredie.

**4.** Návrh zákona nebude vplyv na zamestnanosť.

**5.** Návrh zákona nebude vplyv na podnikateľské prostredie.

**B. Osobitná časť**

**K čl. I**

**K 1. bodu**

Navrhuje sa vypustiť obsolétne (skonzumované) ustanovenie platnej právnej úpravy.

**K 2. bodu**

V dôsledku neprijatia pôvodného zámeru ostatnej novely zákona o vysokých školách, upraviť rozsah týždenného pracovného času zamestnancov vysokých škôl, je ustanovenie o povinnosti zosúladiť pracovnoprávne vzťahy, ktoré vznikli pred 1. septembrom 2007, s § 74 ods. 3 v termíne do 31. decembra 2007, nadbytočné.

**K čl. II**

Účinnosť zákona sa navrhuje tak, aby bola zachovaná potrebná legisvakačná lehota.